CELEX: 32020D0951
Language: el
Date: 2020-06-26 00:00:00
Title: Απόφαση (ΕΕ) 2020/951 του Συμβουλίου της 26ης Ιουνίου 2020 σχετικά με τη σύναψη, εξ ονόματος της Ένωσης, συμφωνίας κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας

3.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 212/8
               
            
         ΑΠΟΦΑΣΗ (ΕΕ) 2020/951 ΤΟΥ ΣΥΜΒΟΥΛΙΟΥ
         της 26ης Ιουνίου 2020
         σχετικά με τη σύναψη, εξ ονόματος της Ένωσης, συμφωνίας κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v) και παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Η συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας (2) (η «συμφωνία») υπεγράφη στις 26 Ιουνίου 2012, με την επιφύλαξη της σύναψής της, σύμφωνα με την απόφαση 2012/639/ΕΕ του Συμβουλίου και των αντιπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου (3).
                  
               
                     (2)
                  
                  
                     Η διαδικασία κύρωσης ολοκληρώθηκε από όλα τα κράτη μέλη εξαιρουμένης της Δημοκρατίας της Κροατίας, η οποία προσχωρεί στη συμφωνία σύμφωνα με την πράξη προσχώρησης του 2012. Το πρωτόκολλο τροποποίησης της συμφωνίας κοινού ευρωπαϊκού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (4) υπεγράφη στις 22 Ιουλίου 2015 σύμφωνα με την απόφαση (ΕΕ) 2015/1389 του Συμβουλίου (5).
                  
               
                     (3)
                  
                  
                     Η συμφωνία θα πρέπει να εγκριθεί εξ ονόματος της Ένωσης.
                  
               
                     (4)
                  
                  
                     Τα άρθρα 4 και 5 της απόφασης 2012/639/ΕΕ περιέχουν διατάξεις σχετικά με τη διαδικασία λήψης αποφάσεων και την εκπροσώπηση σε διάφορα θέματα που καθορίζονται στη συμφωνία. Με βάση την απόφαση του Δικαστηρίου της 28ης Απριλίου 2015 στην υπόθεση C‐28/12 (6), Επιτροπή κατά Συμβουλίου, θα πρέπει να παύσει η εφαρμογή των εν λόγω διατάξεων. Έχοντας υπόψη τις Συνθήκες, δεν χρειάζονται νέες διατάξεις για τα εν λόγω θέματα και οι διατάξεις σχετικά με την ενημέρωση της Επιτροπής που περιέχονται στο άρθρο 6 της απόφασης 2012/639/ΕΕ δεν είναι πλέον απαραίτητες. Κατά συνέπεια, το άρθρο 4 παράγραφοι 2 έως 5 και τα άρθρα 5 και 6 της απόφασης 2012/639/ΕΕ θα πρέπει να παύσουν να εφαρμόζονται την ημερομηνία έναρξης ισχύος της παρούσας απόφασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται εξ ονόματος της Ένωσης η συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας (7).
         
         
            Άρθρο 2
            Ο Πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 29 παράγραφος 1 της συμφωνίας.
         
         
            Άρθρο 3
            Η θέση που πρέπει να ληφθεί εξ ονόματος της Ένωσης όσον αφορά αποφάσεις της κοινής επιτροπής δυνάμει του άρθρου 26 παράγραφος 7 στοιχείο α) της συμφωνίας, οι οποίες αφορούν τη συμπερίληψη ενωσιακής νομοθεσίας στο παράρτημα III της συμφωνίας, με την επιφύλαξη τυχόν απαιτούμενων τεχνικών προσαρμογών, εκφράζεται από την Επιτροπή κατόπιν υποβολής της προς διαβούλευση στο Συμβούλιο ή στα προπαρασκευαστικά του όργανα, αναλόγως της απόφασης του Συμβουλίου.
         
         
            Άρθρο 4
            Το άρθρο 4 παράγραφοι 2 έως 5 και τα άρθρα 5 και 6 της απόφασης 2012/639/ΕΕ παύουν να εφαρμόζονται την ημερομηνία έναρξης ισχύος της παρούσας απόφασης.
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 26 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Έγκριση της 17ης Ιουνίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  ΕΕ L 292 της 20.10.2012, σ. 3.
         
            (3)  Απόφαση 2012/639/ΕΕ του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, της 7ης Ιουνίου 2012, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας κοινού αεροπορικού χώρου μεταξύ της Ευρωπαϊκής Ένωσης και των κρατών μελών της, και της Δημοκρατίας της Μολδαβίας (ΕΕ L 292 της 20.10.2012, σ. 1).
         
            (4)  ΕΕ L 215 της 14.8.2015, σ. 3.
         
            (5)  Απόφαση (ΕΕ) 2015/1389 του Συμβουλίου, της 7ης Μαΐου 2015, σχετικά με την υπογραφή, εξ ονόματος της Ένωσης και των κρατών μελών της, και την προσωρινή εφαρμογή πρωτοκόλλου τροποποίησης της συμφωνίας κοινού αεροπορικού χώρου μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Μολδαβίας, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (ΕΕ L 215 της, 14.8.2015, σ. 1 ).
         
            (6)  Απόφαση του Δικαστηρίου της 28ης Απριλίου 2015, Επιτροπή κατά Συμβουλίου, υπόθεση C-28/12, ECLI:EU:C:2015:282.
         
            (7)  Το κείμενο της συμφωνίας δημοσιεύθηκε στην ΕΕ L 292 της 20.10.2012, σ. 3, μαζί με την απόφαση υπογραφής της.